钦定古今图书集成/明伦汇编/宫闱典/第110卷 > 赵伦之
## 钦定古今图书集成/明伦汇编/宫闱典/第110卷 > 赵伦之

按《宋书》本传，“伦之字幼成，下邳僮人也。孝穆皇后之
弟。幼孤贫，事母以孝称。武帝起兵，以军功封阆中县
五等侯，累迁雍州刺史。武帝北伐，伦之遣顺阳太守
傅弘之、扶风太守沈田子出巉柳，大破姚泓于蓝田。
及武帝受命，以佐命功，封霄城县侯，安北将军，镇襄
阳。少帝即位，征拜护军。元嘉三年，拜镇军将军，寻迁”
左光禄大夫、领军将军。伦之虽外戚贵盛，而以俭素
自处，性野拙，人性世务多所不解。久居方伯，颇觉富
盛，入为护军，资力不称，以为见贬。光禄大夫范泰好
戏谓曰：“司徒公𡙇必用汝老奴，我不言汝资地所任，
要是外戚高秩次第所至耳。”伦之大喜，每载酒肴诣
泰。五年，卒，伯符嗣。